b"\n_START_ARTICLE_\nMono\xc3\xa8cia\n_START_PARAGRAPH_\nLa mono\xc3\xa8cia (del grec: 'una sola casa') \xc3\xa9s la disposici\xc3\xb3 dels \xc3\xb2rgans de reproducci\xc3\xb3 de les plantes en llocs separats, per\xc3\xb2 en el mateix peu de l'individu. Una planta monoica t\xc3\xa9 les flors unisexuals, que s\xc3\xb3n nom\xc3\xa9s masculines (amb estams) o nom\xc3\xa9s femenines (amb pistils), situades en parts diferents d'una mateixa planta._NEWLINE_Es creu que totes les angiospermes provenen per evoluci\xc3\xb3 d'un sol ancestre com\xc3\xba amb flors hermafrodites i, per tant, tant la mono\xc3\xa8cia com, sobretot, la dio\xc3\xa8cia seria un canvi evolutiu. Malgrat aix\xc3\xb2, el 70% de les plantes actuals s\xc3\xb3n hermafrodites. En les plantes monoiques, hi acostuma a haver diferents mecanismes per a impedir la fecundaci\xc3\xb3 amb el pol\xc2\xb7len del mateix peu; entre aquests, destaca la no-coincid\xc3\xa8ncia en la maduraci\xc3\xb3 de les parts masculines i femenines. En les cucurbit\xc3\xa0cies, les flors masculines apareixen primer i les femenines molt de temps despr\xc3\xa9s i en ramificacions d'ordre m\xc3\xa9s avan\xc3\xa7at."